מכתב ליוסף גלילי על פירוק נוטרה, 8.12.1963

[מקור: pdf 727, עמוד 324]

ירושלים, כ"ג בכסלו תשכ"ד

8 בדצמבר 1963

לכבוד

הח' יוסף גלילי

שמיר

חבר יקר,

שתי שאלות שאלתני במכתבך מיום 21.11.63 והנני להשיב עליהן:-

א. כל הנוטע יערות רשאי בשעת הצורך לגדוע עץ בודד, וכל המקים עשרות ומאות ישובים, מותר לו להפסיק היאחזות ארעית זו או אחרת. והן תדע כי הקימונו ואנו מקימים עשרות ומאות ישובים בכל רחבי הארץ.

לקיום היאחזות נוטרה או הפסקתה, אין כל קשר לתכנית החדשה ולפיתוח הגליל המערבי אשר יישובינו בו מעטים המה.

ב. מחוסר יחידות נוספות העברנו היחידה אשר קיימה את היאחזות נוטרה להיאחזות בגרופית. לדעת מרכז איחוד הקבוצות והקיבוצים ולדעתי אני, עולה ההיאחזות בגרופית בחשיבותה על המשך ההיאחזות בנוטרה, שיש בכוונתו להפכה להתיישבות קבע. אזור עמק החולה משופע בישובים משגשגים לא יסבול כתוצאה מכך. שטח ההיאחזות לא יופקר ואנו נעבד את הקרקע בקביעות גם להבא.

כאשר ירווח לנו בגרעינים להיאחזות והתיישבות, נחזור אולי ונעלה ישוב קבע גם בנוטרה.

בברכה רבה,

לוי אשכול